Nevét feltehetőleg a Malomárok illetve a Szamos hídjáról kapta. A kolozsvári utcák közül ennek a nevéről maradt fenn a legkorábbi említés. 1362-ben "platea pontis," 1440-ben "Hdwcha" néven említették. Az utcának a Hídkapun inneni és túli részét ritkábban nevezték "Belső-" illetve "Külső-Híd-utca"ként is, de ezek az elnevezések nem állandósultak. 1848-ban született egy olyan indítvány, hogy az utcát Wesselényi Miklósról nevezzék el, de erre csak 1898-ban, a forradalom 50. évfordulóján került sor. 1923-ban I. Ferdinánd román király tiszteletére "Calea Regele Ferdinand," a második bécsi döntést követően 1940 és 1945 között "Wesselényi Miklós," 1945-től "Dózsa György" lett az utca neve. Dózsa nevének írásmódját többször megváltoztatták: a hivatalos elnevezés 1957-től "Dózsa Gheorghe," 1964-től "Gheorghe Doja" lett. A romániai rendszerváltás után 1999-ben az utca visszakapta a Regele Ferdinand nevet.